ડેડી-મમ્મી, મારા નવા ઘરે મને મળવા તો આવશો ને? અંકિતાએ પૂછ્યું અને હમણાં સુધી બળપૂર્વક દબાવી રાખેલું રૂદન ત્રણેની કેદમાંથી છટકી આંખ દ્વારા બહાર ધસી આવ્યું. દસ-પંદર મિનિટ આમ જ મૌન વચ્ચે પસાર થઈ ગઈ, અંકિતા, મમ્મા અને ડેડી માટે પાણીનો ગ્લાસ લઈ આવી. ડેડી, આજે તો તમારે એક વાર્તા કહેવી જ પડશે પલીઝ... જાણે સિનીઅર કેજીમાં ભણતી એ વર્ષો પહેલાંની અંકિતા હોય તે રીતે તેણે શ્રીકાંતના ખોડામાં માથું નાખતા કહ્યું. અને શ્રીકાંતે ઘણાં લાંબા સમય પછી આજે ફરી તેની વ્હાલી દીકરીને એક વાર્તા કહેવાની શરૂ કરી. ગુજરાતી મિડીયમ સ્કૂલમાં ગુજરાતીનો વિષય ભણાવતા એક ટીચર હતાં, શ્રીકાંત... તેમની એક વ્હાલી દીકરી હતી જેનું નામ હતું અંકિતા... વાર્તા નવી હતી પણ તેના પાત્રોના નામ જાણીતા હતાં, અંકિતા તે વાર્તા સાંભળતા સાંભળતા આજે વર્ષો પહેલાં તેના ડેડીના ખોડામાં જે રીતે સૂઇ જતી તે જ રીતે સૂઈ ગઈ. કોણ જાણે કેમ પણ આજે શ્રીકાંતને તેને જગાડી પોતાના રૂમમાં મોકલવાની ઈચ્છા નહીં થઈ, આજે વર્ષો પછી ફરી બધાં એક જ બેડરૂમ સાથે જ સૂઈ ગયા.